ΓΡΑΠΤΗ ΕΡΩΤΗΣΗ E-3079/01

υποβολή: Ilda Figueiredo (GUE/NGL) προς την Επιτροπή

(13 Νοεμβρίου 2001)

Θέμα: Εμπορικό πακέτο με το Πακιστάν και επιπτώσεις του στον τομέα κλωστοϋφαντουργικών προϊόντων και ειδών ένδυσης

Στις 16 Οκτωβρίου η Επιτροπή παρουσίασε δέσμη εμπορικών προτάσεων που αποσκοπούν να βελτιώσουν την πρόσβαση των πακιστανικών εξαγωγών στην αγορά της ΕΕ και να τις καταστήσουν επιλέξιμες για το νέο ειδικό καθεστώς ρυθμίσεων στο πλαίσιο του Συστήματος Γενικευμένων Προτιμήσεων. Στόχος της πρότασης είναι η κατάργηση όλων των τελωνειακών δασμών στα είδη ένδυσης και η αύξηση κατά 15 % τω πακιστανικών ποσοστώσεων στον τομέα της κλωστοϋφαντουργίας και των ενδυμάτων. Σε αντάλλαγμα, η Επιτροπή συνήψε συμφωνία για την προοδευτική μείωση των δασμών ούτως ώστε να διευκολυνθούν οι ευρωπαϊκές εξαγωγές. Η Ευρωπαϊκή Ένωση σημειώνει ήδη εμπορικό έλλειμμα της τάξης του 1,9 δισεκατομμυρίων ευρώ στον τομέα των κλωστοϋφαντουργικών προϊόντων και των ειδών ένδυσης και οι ευρωπαϊκές εξαγωγές στο Πακιστάν είναι ανάξιες λόγου, φτάνοντας μόλις και μετά βίας τα 23 εκατομμύρια ευρώ.

Στο πλαίσιο αυτό, μπορεί η Επιτροπή να με πληροφορήσει εάν έχει πραγματοποιήσει κάποια εκτίμηση των κοινωνικοοικονομικών επιπτώσεων της πρότασης αυτής στον ευρωπαϊκό τομέα κλωστοϋφαντουργικών προϊόντων και ειδών ένδυσης· Εάν ναι, σε τί συμπεράσματα κατέληξε, κυρίως όσον αφορά την Πορτογαλία· Δεν θεωρεί ότι η εν λόγω πρόταση, καθώς και το κύμα διμερών εμπορικών συμφωνιών που αφορούν το συγκεκριμένο τομέα, θέτουν σε κίνδυνο το χρονοδιάγραμμα ελευθέρωσης που θεσπίστηκαν στη Συμφωνία Κλωστοϋφαντουργικών Προϊόντων και ειδών ένδυσης·

Απάντηση του κ. Lamy εξ ονόματος της Επιτροπής

(21 Δεκεμβρίου 2001)

Η αύξηση των ποσοστώσεων η οποία έχει προταθεί για το Πακιστάν στο Μνημόνιο Συμφωνίας, που μονογραφήθηκε στις 16 Οκτωβρίου 2001, θα δώσει νέες ευκαιρίες στη χώρα αυτή. Ωστόσο, όσον αφορά τις συνολικές εισαγωγές κλωστοϋφαντουργικών προϊόντων και ειδών ένδυσης στην ΕΕ — περίπου 70 δις ευρώ ετησίως — τα ποσά που αντιστοιχούν στην αύξηση των ποσοστώσεων (περίπου 0,5 έως 0,6 % των αυξημένων εισαγωγών σε πραγματικούς όρους κατά την περίοδο μέχρι 1ης Ιανουαρίου 2005) δεν αναμένεται ότι θα έχουν συνολικά σημαντικό αντίκτυπο.

Η μείωση των δασμών, με την τροποποίηση του κοινοτικού συστήματος γενικευμένων προτιμήσεων για την περίοδο 2002-2004, εφαρμόζεται στα είδη ένδυση και τα έτοιμα προϊόντα αλλά όχι στα κλωστοϋφαντουργικά προϊόντα. Το 2000, το μερίδιο των εισαγωγών από το Πακιστάν ήταν περίπου 2 % των συνολικών εισαγωγών των εν λόγω προϊόντων. Αυτό ισχύει τόσο για τα 15 κράτη μέλη στο σύνολό τους όσο και, ειδικότερα, για τις εισαγωγές στην Πορτογαλία. Η μείωση των δασμών δεν αναμένεται ότι θα επιφέρει στο άμεσο μέλλον αντίστοιχη μείωση των τιμών στις εξαγωγές του Πακιστάν, δεδομένου ότι το συμπληρωματικό κόστος, όπως η ασφάλεια, αυξήθηκε πρόσφατα μετά την κρίση που σημειώθηκε στη χώρα αυτή.

Δεδομένου ότι η κλωστοϋφαντουργία και η βιομηχανία ειδών ένδυσης είναι διαδεδομένη σε όλη την Κοινότητα, η Επιτροπή δεν προβλέπει ιδιαίτερες δυσκολίες για την Πορτογαλία, η οποία αντιπροσωπεύει 4 % της κοινοτικής παραγωγής και 12 % της απασχόλησης στο συγκεκριμένο κλάδο.

Στο πλαίσιο των διμερών συμφωνιών σχετικά με την πρόσβαση στην αγορά του κλάδου — μέχρι στιγμήςπάρχουν δύο, μία με τη Σρι Λάνκα και μία τώρα με το Πακιστάν — η Επιτροπή επιδιώκει την τήρηση των οδηγιών διαπραγμάτευσης που δόθηκαν από το Συμβούλιο στις 9 Νοεμβρίου 2000, προκειμένου να εξασφαλίσει από την πλευρά των εμπορικών μας εταίρων παραχωρήσεις για την πρόσβαση στην αγορά του κλάδου (π.χ. δασμολογικές μειώσεις, δεσμεύσεις στο πλαίσιο του ΠΟΕ (Παγκόσμιος Οργανισμός Εμπορίου) και δεσμεύσεις για μη δασμολογικούς φραγμούς), έναντι των οποίων η Κοινότητα μπορεί να προσφέρει βελτιώσεις στα καθεστώτα ποσοστώσεών τους.

Η Επιτροπή δεν θεωρεί ότι οι συμφωνίες αυτές θα επηρεάσουν το χρονοδιάγραμμα για την πλήρη απελευθέρωση και άρση όλων των ποσοστώσεων, η οποία αναμένεται την 1η Ιανουαρίου 2005 δυνάμει της συμφωνίας του ΠΟΕ για τα κλωστοϋφαντουργικά προϊόντα και τα είδη ένδυσης. Πράγματι, η Επιτροπή θεωρεί ότι περαιτέρω συμφωνίες, στο πλαίσιο της ανωτέρω εντολής, θα ήταν επωφελείς για την ευρωπαϊκή κλωστοϋφαντουργία και βιομηχανία ειδών ένδυσης και, ως εκ τούτου, θα συνέβαλαν θετικά στην πλήρη απελευθέρωση εντός του χρονοδιαγράμματος των 36 μηνών. Ωστόσο, δεν θεωρεί ότι η συμφωνία με το Πακιστάν μπορεί να χρησιμεύσει ως πρότυπο για άλλες χώρες, δεδομένου ότι για κάθε επιπλέον συμφωνία πρέπει να γίνουν ξεχωριστές διαπραγματεύσεις.